Diari Oficial de la Generalitat Valenciana


Sumari del DOGV 8928, del 17-10-2020 (2020/8557)

DECRET 156/2020, de 16 d'octubre, del Consell, d'aprovació de les bases reguladores i de concessió directa d'ajudes del programa "Bo Viatge Comunitat Valenciana" per a incentivar la demanda dels serveis turístics interns per la Covid-19
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8928

Data del DOGV
:   17-10-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/8557


Data del document
:   16-10-2020

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * turisme
    * ajuda pública
    * malaltia infecciosa

DECRET 156/2020, de 16 d'octubre, del Consell, d'aprovació de les bases reguladores i de concessió directa d'ajudes del programa "Bo Viatge Comunitat Valenciana" per a incentivar la demanda dels serveis turístics interns per la Covid-19 [2020/8557]  
L'emergència de salut pública ocasionada per la Covid-19 va comportar que el Govern d'Espanya declarara l'estat d'alarma en tot el territori nacional mitjançant el Reial decret 463/2020, de 14 de març.  
L'enorme impacte que aquesta situació d'excepcionalitat va generar sobre sectors productius amb gran repercussió sobre l'economia i l'ocupació, tant nacional com autonòmica, no es va fer esperar i les diferents administracions públiques, en l'àmbit de les seues competències, van adoptar diferents mesures tendents a pal·liar en la mesura del possible els efectes de la pandèmia sobre les empreses i els seus treballadors i treballadores.  
Malgrat això, el turisme s'ha revelat com el sector econòmic i social més perjudicat pels impactes socioeconòmics de la pandèmia generada per la Covid-19. Així, les diferents anàlisis realitzades fins hui sobre pèrdua d'activitat turística en la Comunitat Valenciana enfront de 2019 situen la mateixa al voltant del 70 %, la qual cosa suposa un impacte sobre el PIB regional de -11.400 milions d'euros i una pèrdua o suspensió de desenes de milers de llocs de treball vinculats, directament o indirectament, a la cadena de valor turística, la qual cosa ha comportat que gran part del teixit empresarial turístic valencià i les persones treballadores vinculades a aquest es troben actualment en una situació de màxima vulnerabilitat.  
Per això, és necessari abordar de manera immediata actuacions complementàries a les ja dutes a terme, actuacions entre les quals es troba incentivar la generació de fluxos turístics recolzats en la demanda resident a la Comunitat Valenciana, incentiu que es considera fonamental per a la salvaguarda de les empreses i de l'ocupació vinculada a aquesta activitat socioeconòmica.  
Davant d'aquesta situació excepcional, constitueix un deure de la Generalitat impulsar les actuacions excepcionals que siguen necessàries per a pal·liar els efectes negatius que els condicionants sobre la lliure circulació i concentració de persones està tenint sobre l'oferta turística valenciana. Així, les restriccions imposades en l'àmbit local i supramunicipal en zones emissores de turistes nacionals cap a la Comunitat Valenciana, les quarantenes establides per diferents països de la UE o extracomunitaris, com el Regne Unit, amb un important pes com a emissors de turistes internacionals cap a les nostres destinacions, o la suspensió de programes de gran rellevància turística per a la Comunitat Valenciana com és el programa de turisme social de l'IMSERSO, estan abocant al cessament gradual de l'activitat empresarial i, amb això, a la pràctica desaparició del component principal de l'atractiu de tota destinació turística: la seua oferta d'allotjaments, de restauració i de serveis complementaris vinculats al viatge turístic.  
Per tot això, aquest decret respon a la necessitat urgent de donar una resposta ràpida i efectiva a l'especial afecció a la qual es veu sotmés el sector turístic empresarial valencià pels impactes que la Covid-19 està generant sobre empreses i persones treballadores vinculades a l'economia turística, i més encara si davant de la previsible extensió, durant bona part de 2021, de l'actual contracció de la demanda turística, motiu pel qual esdevé necessari incentivar la realització de viatges turístics dins de la Comunitat Valenciana i evitar, amb això, el cessament de l'activitat de gran part de la nostra oferta.  
Cal destacar, així mateix, que l'objecte d'aquest decret, incentivar la demanda turística interna de la Comunitat Valenciana a través d'un bo viatge, respon a allò que s'ha aprovat en aquest sentit per la Comissió Especial d'Estudi per a la Reconstrucció Social, Econòmica i Sanitària de la Comunitat Valenciana, reunida el 27 de juliol de 2020 en les Corts Valencianes, en relació a la posada en marxa d'un programa d'incentius que estimule la demanda i eleve l'ocupació de les destinacions turístiques valencianes en temporada baixa.  
Les diputacions provincials d'Alacant, Castelló i València, com a entitats locals de la Comunitat Valenciana, en l'exercici de les seues competències de promoció econòmica i social a través del turisme, previstes de la Llei 8/2010, de 23 de juny, de règim local de la Comunitat Valenciana, podran participar a través dels seus pressupostos anuals, o dels pressupostos dels organismes públics d'elles dependents, en el programa «Bo Viatge Comunitat Valenciana» mitjançant les aportacions dineràries previstes en l'article 2.2 de la Llei 38/2003, de 17 de novembre, general de subvencions (LGS). Aquesta aportació addicional de crèdits pressupostaris al programa «Bo Viatge Comunitat Valenciana» podrà ser articulada entre la diputació provincial i Turisme Comunitat Valenciana a través de la signatura del corresponent conveni de col·laboració a subscriure entre les parts i en els termes així establerts en la normativa vigent d'aplicació.  
La Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, marca, com a objectiu destacat de la política turística, fomentar la sostenibilitat social i ambiental i el desenvolupament local mitjançant la desestacionalització; en l'article 4 incideix, entre altres aspectes, que la política turística del Consell s'orientarà a millorar, diversificar i potenciar l'oferta turística de la Comunitat Valenciana; a incrementar la seua qualitat, rendibilitat socioeconòmica i competitivitat; a procurar el benestar de les persones residents i de les persones usuàries de serveis turístics, així com a fomentar la sostenibilitat social i ambiental i el desenvolupament local mitjançant la diversificació i la desestacionalització.  
Sobre la base d'això, l'article 36 de l'esmentada llei estableix, en l'apartat 4, que l'acció d'impuls del turisme perseguirà, entre d'altres, l'objectiu de diversificar, segmentar i desestacionalitzar l'oferta turística.  
En aquesta mateixa línia, el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, estableix, en l'article 21, apartat 1, que entre les funcions atribuïdes a Turisme Comunitat Valenciana està la d'elaborar programes d'actuació que adeqüen el producte turístic a les necessitats de la demanda i que en aquests es tindrà en compte que fomenten el desenvolupament local mitjançant la diversificació i desestacionalització, la col·laboració amb els agents socials, així com el creixement de l'ocupació en el sector turístic.  
Pels motius exposats, les ajudes del programa «Bo Viatge Comunitat Valenciana», les bases reguladores de les quals s'estableixen en aquest decret, es concedeixen de manera directa, en aplicació del que es preveu en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (LHP), perquè hi concorren raons d'interés econòmic i social, en virtut de les circumstàncies derivades per al sector turístic valencià de la crisi sanitària ocasionada per la Covid-19.  
Així mateix, les raons d'interés públic que justifiquen l'atorgament directe de les subvencions radiquen en la urgència d'atendre les necessitats del sector turístic i combatre els negatius efectes socials, econòmics i productius que està tenint la crisi sanitària a la Comunitat Valenciana, i afavorir amb això la desestacionalització de la demanda turística interna.  
El turisme està patint, a escala mundial, europea, espanyola, i de forma també molt clara, en l'àmbit territorial de la Comunitat Valenciana, els profunds efectes socioeconòmics que la pandèmia ocasionada per la Covid-19 està causant en termes de falta d'activitat econòmica i pèrdua de llocs de treball vinculats directament i indirectament a l'economia turística, i això no és de cap manera imputable als oferidors de productes i serveis turístics, caracteritzats a la Comunitat Valenciana pels seus atributs de qualitat i singularitat davant de destinacions competidores, sinó a la gran contracció que ha patit la demanda turística, sobretot la de procedència internacional, la qual cosa fa necessari actuar sobre aquesta (la demanda) per a pal·liar els efectes que la seua falta de dinamisme genera sobre aquella (l'oferta turística) amb vista a la seua supervivència en el curt termini i posterior reactivació.  
Per això, atés que s'ha d'actuar sobre la demanda, incentivant-la, per a garantir la pervivència de l'oferta turística valenciana, la línia d'ajudes emmarcada en el programa «Bo Viatge Comunitat Valenciana» persegueix fomentar la realització de viatges, amb pernoctació i d'àmbit autonòmic, entre la ciutadania valenciana, per tractar-se del segment de demanda més pròxim a l'oferta turística que cal salvaguardar, persones beneficiàries de les ajudes objecte del programa.  
Per tot el que s'ha exposat, i després d'haver-se seguit els tràmits que es recullen en l'article 168.1.C de l'LHP, i en virtut del que disposa l'article 28.c de la Llei 5/1983, de 30 de desembre, de la Generalitat, del Consell, a proposta del president de la Generalitat, amb la deliberació prèvia del Consell, en la reunió de 16 d'octubre de 2020,  
  
  
DECRETE  
  
Article 1. Objecte i àmbit  
1. L'objecte d'aquest decret és aprovar les bases reguladores de les ajudes directes del programa «Bo Viatge Comunitat Valenciana» (d'ara en avant, el programa).  
2. El programa consisteix en incentius a la demanda de serveis turístics prestats a la Comunitat Valenciana en períodes d'estacionalitat, tot buscant pal·liar les conseqüències econòmiques i socials generades per la Covid-19 sobre el sector turístic valencià i prolongar l'activitat i l'ocupació.  
3. La duració del programa serà des del 20 d'octubre de 2020 fins al 31 de desembre de 2021.  
  
Article 2. Raons d'interés públic que concorren en la concessió, i impossibilitat de la convocatòria pública  
1. Aquestes subvencions es concedeixen de manera directa, en aplicació del que es preveu en l'article 168.1.C de l'LHP, perquè hi concorren raons d'interés econòmic, social i humanitari, en virtut de les circumstàncies derivades de la crisi sanitària provocada per la Covid-19. Les subvencions regulades en aquest decret tenen caràcter singular, derivat del caràcter excepcional i únic dels esdeveniments que motiven el procediment en qüestió. Atés l'objecte específic de la subvenció, se segueix el procediment de concessió directa i no el de concurrència competitiva.  
2. En concret, les raons d'interés públic que justifiquen l'atorgament directe de les subvencions radiquen en la urgència d'atendre les necessitats del sector turístic i combatre els efectes socials, econòmics i productius que està tenint la crisi sanitària a la Comunitat Valenciana, i afavorir la desestacionalització de la demanda turística.  
  
  
Article 3. Termini de presentació, publicació i criteri de concessió  
1. Les persones interessades podran presentar la sol·licitud d'ajudes des de les 12.00 h del dia 20 d'octubre de 2020, d'acord amb els requisits que s'estableixen en aquest decret.  
2. El text íntegre d'aquest decret es remetrà a la Base de Dades Nacional de Subvencions.  
3. El procediment de concessió d'aquestes ajudes és el de tramitació en règim de concessió directa, i l'únic criteri d'atorgament és l'ordre de formalització de la sol·licitud, fins a exhaurir la dotació pressupostària disponible d'acord amb el que s'estableix en l'article 168.1.C de l'LHP.  
  
  
Article 4. Persones beneficiàries  
1. Podran ser persones beneficiàries d'aquestes ajudes les persones físiques majors d'edat que estiguen empadronades en un municipi de la Comunitat Valenciana i s'inscriguen en el programa.  
2. Cada persona física únicament podrà sol·licitar una ajuda per cadascun dels períodes indicats en l'article 7.   
  
Article 5. Inscripció en el programa «Bo Viatge Comunitat Valenciana»  
1. La inscripció de la persona sol·licitant en el programa es farà de manera telemàtica i a través l'eina informàtica desenvolupada per Turisme Comunitat Valenciana.  
2. La inscripció la podrà realitzar la persona sol·licitant directament o a través dels establiments d'allotjament turístic o agència de viatge adherits al programa.  
3. Quan la inscripció es realitze per la persona sol·licitant directament, de manera telemàtica, es farà mitjançant signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, i expedit per la Generalitat o per qualsevol altra entitat prestadora de serveis de certificació amb la qual la Generalitat haja signat el conveni oportú. En el moment de la inscripció, haurà d'atorgar la seua representació a l'establiment d'allotjament turístic o agència adherits amb el qual formalitze la reserva objecte de l'ajuda.  
4. Quan la inscripció es realitze a través dels establiments d'allotjament turístic o agència de viatge adherits al programa, la persona interessada haurà d'atorgar la representació a l'establiment d'allotjament turístic o agència adherits perquè tramite la inscripció i, així mateix, caldrà atorgar la representació a l'establiment o agència en el qual formalitze la reserva objecte de l'ajuda per a formalitzar la sol·licitud d'ajuda.  
  
5. En tots dos casos la inscripció requerirà signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, expedit per la Generalitat o per qualsevol altra entitat prestadora de serveis de certificació amb la qual la Generalitat haja signat l'oportú conveni.  
6. En el procés d'inscripció haurà de constar una declaració responsable relativa als requisits exigits per a això en el procediment telemàtic habilitat a aquest efecte.  
7. La formalització de la inscripció es produirà amb l'admissió d'aquesta per Turisme Comunitat Valenciana, sense perjudici que es puguen efectuar les comprovacions oportunes per part de Turisme Comunitat Valenciana, respecte del compliment dels requisits establits.  
  
8. La inscripció podrà sol·licitar-se durant tota la vigència del programa i des que Turisme Comunitat Valenciana haja habilitat el sistema telemàtic per a això.   
9. La inscripció comporta l'acceptació incondicionada i el compromís de compliment d'aquestes bases reguladores.  
10. Una vegada efectuada la inscripció s'assignarà un codi promocional a la persona sol·licitant amb el qual queda confirmada la inscripció en el programa i l'habilita per a realitzar les gestions necessàries per a sol·licitar la concessió de l'ajuda i determinar-ne la quantia.  
11. La inscripció no és la sol·licitud de l'ajuda. Per a sol·licitar l'ajuda haurà de formalitzar-se una reserva en establiments d'allotjament turístic o agència de viatges adherits al programa, en el termini de set dies naturals des de la data de remissió de la comunicació corresponent per Turisme Comunitat Valenciana. Si no es formalitza una reserva en el termini assenyalat, s'anul·larà la inscripció.  
12. En el cas que, per falta de consignació pressupostària deguda al volum d'inscripcions registrades en el sistema, no poguera assignar-se un codi promocional:  
a) Se li confirmarà per correu electrònic el registre de la inscripció i la inclusió en una llista d'espera.  
b) Una vegada el sistema informàtic de Turisme Comunitat Valenciana li assigne un número de codi promocional, haurà de procedir d'acord amb el que s'estableix en el punt 11.  
c) Si, una vegada conclòs el període per al qual havia cursat la inscripció en el programa, i per tant la sol·licitud d'ajuda, no se li haguera assignat un codi promocional mantindrà, si així ho expressa, la inscripció per al següent període tot mantenint l'ordre establit. Les noves inscripcions i sol·licituds s'incorporaran en ordre després de les persones beneficiàries que no han obtingut codi promocional en el període anterior.  
13. En cadascun dels períodes assenyalats en l'article 7.3 haurà de formalitzar-se la inscripció en el programa, excepte les persones a què es refereix l'apartat 12.c, i es repetirà en cada període el procediment anterior.  
14. En cada període dels que s'han establit en l'article 7.3, només podrà realitzar-se una inscripció en el programa.  
15. Només en el cas que, obtingut un codi promocional, aquest haguera sigut anul·lat per no haver formalitzat reserva en el termini assenyalat, podrà tornar a inscriure's en el programa, però l'ordre s'ajustarà al moment de registre de la nova inscripció.  
16. S'estableix un termini d'inscripció per a cada període del programa, que són els següents:  
a) Per al període que s'inicia el dia 20 d'octubre de 2020 i conclou el 31 de desembre de 2020, el termini de presentació de la inscripció s'iniciarà a les 12.00 h del 20 d'octubre de 2020 i conclourà a les 23.59 h del 20 de desembre de 2020.  
b) Per al període que s'inicia l'1 de gener de 2021 i conclou el 24 de març de 2021, el termini de presentació de la inscripció s'iniciarà a les 12.00 h del dia 1 de gener de 2021 i conclourà a les 23.59 h del 19 de març de 2021.  
c) Per al període que s'inicia el 13 d'octubre de 2021 i conclou el 31 de desembre de 2021, el termini de presentació de la inscripció s'iniciarà a les 12.00 h del 13 d'octubre i conclourà el 20 de desembre de 2021.  
  
  
Article 6. Requisits i adhesió d'establiments d'allotjament turístic i agències de viatge al programa  
1. Es podran adherir al programa:  
a) Titulars d'agències de viatge inscrites en el Registre de Turisme de la Comunitat Valenciana.  
b) Titulars d'establiments d'allotjaments turístics inscrits en el Registre de Turisme de la Comunitat Valenciana, que han de correspondre a alguna de les modalitats següents: establiments hotelers, blocs i conjunts d'apartaments turístics, càmpings, cases rurals, albergs i empreses gestores d'habitatges d'ús turístic.  
2. L'adhesió al programa es farà de manera telemàtica i a través de l'eina informàtica que a aquest efecte desenvolupe Turisme Comunitat Valenciana.  
3. La formalització de l'adhesió es produirà amb l'admissió d'aquesta per Turisme Comunitat Valenciana, una vegada verificat el que s'estableix en l'apartat 1.  
4. L'adhesió podrà sol·licitar-se durant tota la vigència del programa i des que Turisme Comunitat Valenciana haja habilitat el sistema telemàtic per a això.  
5. La presentació de la sol·licitud d'adhesió comporta l'acceptació incondicionada i el compromís de compliment d'aquestes bases reguladores.  
6. La presentació de la sol·licitud suposa l'acceptació per part dels establiments d'allotjament turístic i agències de viatge adherits que el seu nom i localització puguen ser utilitzats en actes informatius i de comunicació relacionats amb el programa.  
  
Article 7. Requisits dels serveis turístics objecte d'ajuda  
Podran ser objecte d'ajuda:  
1. Per part dels allotjaments turístics  
1.1. Estada mínima de dos dies consecutius al mateix allotjament turístic adherit al programa.  
1.2. Altres serveis prestats directament per aquest, en el qual es podran incloure:  
a) Manutenció, que ha de ser, com a màxim, de mitja pensió.  
b) Altres serveis prestats amb mitjans propis de l'establiment:  
  
Servei de salut i benestar.  
Serveis esportius.  
Excursions i activitats d'animació.  
Aparcament.  
2. Per part de les agències de viatge  
2.1. A més dels serveis contemplats en l'apartat 1, l'estada mínima de dos dies consecutius al mateix allotjament turístic és un servei que obligatòriament s'hi ha d'incloure.  
2.2. Altres serveis turístics prestats a la Comunitat Valenciana durant els dies de l'estada, d'acord amb la definició continguda en l'article 52 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana.  
3. Els serveis turístics objecte d'aquestes ajudes hauran de ser prestats dins dels següents períodes:  
a) Des de les 12.00 h del dia 20 d'octubre de 2020, al 31 de desembre de 2020.  
b) Des de l'1 de gener de 2021 al 24 de març de 2021.  
c) Des del 13 d'octubre de 2021 al 31 de desembre de 2021.  
  
Article 8. Sol·licituds d'ajuda  
1. La sol·licitud de l'ajuda es formalitza mitjançant la confirmació de la reserva en establiment d'allotjament turístic o agència de viatges, en la qual haurà de constar el codi promocional de la persona sol·licitant, i la comunicació per l'establiment o agència a Turisme Comunitat Valenciana.  
2. S'estableixen els terminis de sol·licitud següents per a cada període del programa:  
a) Per al període que s'inicia el dia 20 d'octubre de 2020 i conclou el 31 de desembre de 2020, el termini de presentació de la sol·licitud s'iniciara a les 12.00 h del 20 d'octubre de 2020 i conclourà a les 23.59 h del 20 de desembre de 2020.  
b) Per al període que s'inicia l'1 de gener de 2021 i conclou el 24 de març de 2021, el termini de presentació de la sol·licitud s'iniciarà a les 12.00 h del dia 1 de gener de 2021 i conclourà a les 23.59 h del 19 de març de 2021.  
c) Per al període que s'inicia el 13 d'octubre de 2021 al 31 de desembre de 2021, el termini de presentació de la sol·licitud s'iniciarà a les 12.00 h del 13 d'octubre i conclourà el 20 de desembre de 2021.  
3. Serà l'establiment d'allotjament turístic o agència de viatges el que presente la sol·licitud en nom i representació de la persona sol·licitant mitjançant la comunicació de la reserva a Turisme Comunitat Valenciana pel procediment telemàtic habilitat a aquest efecte.  
4. L'ordre de formalització de sol·licituds determinarà l'ordre de concessió de les ajudes fins a exhaurir la dotació pressupostària disponible.  
5. Formalitzada la sol·licitud, se'n comunicarà el registre a la persona sol·licitant i a l'establiment turístic o agència de viatges.  
6. La sol·licitud haurà d'anar acompanyada del formulari acreditatiu de la representació atorgada per la persona sol·licitant a l'establiment d'allotjament turístic o agència de viatges adherits en el qual formalitze la reserva.  
  
Article 9. Dotació pressupostària i import de l'ajuda  
1. L'import global màxim de les ajudes per a concedir derivades d'aquest decret puja a 79.017.233 euros, dels quals 4.300.000 correspondran a l'exercici 2020, consignats en la línia S1004, «Programa Bo Viatge Comunitat Valenciana», i la resta, fins a 74.765.931, a l'exercici 2021, 5.000.000 per a cadascun dels dos períodes establits per a l'exercici 2021, condicionat a l'existència de crèdit adequat i suficient en la llei de pressupostos de la Generalitat per a l'exercici 2021, en l'entitat 22, «Turisme Comunitat Valenciana», capítol IV, subprograma denominat «Programa Bo Viatge Comunitat Valenciana».  
  
En el cas que l'import assignat inicialment al primer període de l'any 2021 no s'exhaurira, l'import que quede disponible passarà a acumular-se a la quantia assignada al segon període de l'any esmentat.  
  
2. L'import de les ajudes serà del 70 % dels serveis turístics objecte de l'ajuda, inclòs l'IVA, fins a un màxim de 600 euros per ajuda concedida.  
3. L'import de l'ajuda concedida serà deduït a la persona beneficiària en la factura corresponent als serveis objecte d'aquesta, pels establiments d'allotjament turístic i agències de viatge. Una vegada prestat el servei i presentada la justificació corresponent tal com assenyala l'article 12, les ajudes seran abonades als establiments d'allotjament turístic i agències de viatges.  
  
  
Article 10. Ordenació i instrucció  
L'òrgan competent per a la instrucció del procediment serà la Direcció de Turisme Comunitat Valenciana, que podrà contractar a entitats col·laboradores de suport per a la gestió de les ajudes, d'acord amb el que s'estableix en aquests bases.  
  
Article 11. Resolució de la concessió de l'ajuda  
1. La persona titular de la Presidència de Turisme Comunitat Valenciana resoldrà la sol·licitud de l'ajuda.  
2. La concessió de l'ajuda es realitzarà atenent l'ordre de formalització de la sol·licitud, fins a exhaurir la dotació pressupostària disponible, i indicarà l'import de l'ajuda en funció dels serveis subvencionables inclosos en la sol·licitud i incorporarà, si escau, les condicions, obligacions i determinacions accessòries a què haja de subjectar-se la persona beneficiària.  
La resolució es notificarà a la persona sol·licitant i als allotjaments turístics o agències de viatges adherits.  
3. El termini per a resoldre i notificar la resolució serà de tres mesos des de l'entrada de la sol·licitud en Turisme Comunitat Valenciana. Transcorregut aquest termini sense que s'haja dictat i notificat resolució expressa, la sol·licitud podrà entendre's desestimada.  
4. La resolució de concessió o denegació de l'ajuda posarà fi a la via administrativa, i contra aquesta podrà interposar-se un recurs potestatiu de reposició davant del mateix òrgan que va dictar l'acte, en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos, davant el corresponent jutjat contenciós administratiu, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
5. Les ajudes concedides es publicaran en la Base de Dades Nacional de Subvencions (BDNS), en compliment del que s'estableix en l'LGS, amb expressió de la convocatòria, programa i crèdit pressupostari al qual s'imputen, persona beneficiària, quantitat concedida i objectiu o finalitat de l'ajuda.  
  
Article 12. Justificació i abonament de les ajudes  
1. La justificació de les ajudes es realitzarà en el marc del que s'estableix en l'LGS i en l'LHP.  
2. A aquest efecte, una vegada realitzada l'estada, l'allotjament turístic o l'agència de viatges aportarà la factura on es reculla la identificació de la persona beneficiària, de l'emissor d'aquella i dels serveis inclosos en la reserva que han motivat la concessió de l'ajuda, el preu original dels serveis i la deducció practicada per l'ajuda. Els serveis no inclosos en l'ajuda hauran de facturar-se de manera separada, i no s'inclouran en la factura justificativa de l'ajuda.  
3. Els allotjaments turístics i agències de viatge realitzaran el tràmit de justificació a través del sistema telemàtic habilitat per Turisme Comunitat Valenciana.  
4. Els allotjaments turístics i les agències de viatges podran justificar l'ajuda en qualsevol moment durant la vigència del programa, però sempre una vegada concloga l'estada en l'allotjament contractat directament amb aquest o a través de l'agència de viatges.  
No obstant això, les despeses subvencionables corresponents a estades gaudides fins al 20 de desembre de 2020, hauran de justificar-se abans del 30 de desembre de 2020. En tot cas, les estades de 2020 justificades amb posterioritat a aquesta data s'imputaran al pressupost de 2021.  
Les despeses subvencionables corresponents a l'exercici 2021 hauran de justificar-se abans del 30 de desembre de l'any esmentat.  
5. Els establiments d'allotjament turístic i agències de viatge han de disposar dels documents originals acreditatius de les despeses que es justifiquen, d'acord amb l'article 30.3 de l'LGS, i que aquests documents estiguen reflectits en els registres comptables.  
6. S'aportarà el justificant del pagament efectuat per la persona beneficiària de la part no bonificada dels serveis objecte de l'ajuda. Els pagaments només s'admetran si estan realitzats a través d'entitat financera, bé mitjançant transferència bancària, xec nominatiu, targeta de crèdit o de dèbit, i la justificació es realitzarà mitjançant la presentació d'una còpia de l'extracte bancari que acredite l'eixida efectiva dels fons per part de la persona beneficiària, del xec nominatiu o del càrrec corresponent efectuat sobre la respectiva targeta. En queden exclosos els pagaments realitzats en efectiu o mitjançant ingrés en compte. En cas que l'ordre de transferència o l'anotació de l'extracte bancari siguen globals i estiguen referits a diversos justificants de despesa, serà necessari acompanyar una relació degudament detallada en la qual aparega la destinatària del pagament.  
7. Només es consideraran vàlids els justificants que acrediten el pagament per part de la persona beneficiària.  
8. El pagament de l'ajuda es realitzarà per Turisme Comunitat Valenciana als establiments d'allotjament turístic i agències de viatges una vegada realitzada la justificació tal com s'assenyala en aquest article.  
9. Una vegada efectuat el pagament, Turisme Comunitat Valenciana ho comunicarà a les persones beneficiàries.  
10. Turisme Comunitat Valenciana es reserva el dret de remetre a la persona beneficiària els justificants remesos per l'allotjament turístic o l'agència de viatge a fi de comprovar que no hi ha errors i que s'ajusten a l'ajuda concedida.  
  
Article 13. Compatibilitat amb altres ajudes  
1. Aquestes ajudes seran compatibles amb qualsevol altra que, amb el mateix objecte, puga rebre la persona sol·licitant.  
2. L'import conjunt de les ajudes, subvencions o recursos públics que amb aquest objecte puga rebre la persona sol·licitant, no podrà superar el preu dels serveis subvencionats. En el cas que així fora, es reintegrarà la quantitat que excedisca d'aquest.  
3. Les persones beneficiàries hauran de comunicar a Turisme Comunitat Valenciana la percepció d'altres subvencions o ajudes que hagen pogut percebre amb el mateix objecte, quan siguen coneixedores d'aquesta concessió.  
4. Seran compatibles les ajudes concedides a la mateixa persona beneficiària per Turisme Comunitat Valenciana en períodes diferents d'aplicació del programa; però no en el mateix període, perquè només es pot rebre una ajuda d'aquest programa per període.  
  
Article 14. Publicitat  
1. En el cas que es realitze un distintiu acreditatiu de la condició d'allotjament turístic i d'agència de viatge adherit al programa, es col·locarà en un lloc visible.  
2. El distintiu digital s'editarà i es facilitarà a l'establiment d'allotjament turístic i a l'agència de viatge adherits al programa, per si desitgen col·locar-lo en els suports de divulgació o comercialització en línia.  
  
  
Article 15. Control i reintegrament de les subvencions  
1. Turisme Comunitat Valenciana vetlarà pel compliment del que s'estableix en aquests bases i a l'assoliment dels objectius als quals es dirigeix aquest programa d'ajudes.  
2. Les persones beneficiàries de la subvenció, així com els allotjaments turístics i les agències de viatges adherits, queden obligats a facilitar el control de la subvenció durant un termini de cinc anys.  
3. En el cas que es detectaren incompliments en algun dels aspectes als quals es refereixen aquests bases, imputables a la persona beneficiària, s'iniciarà un expedient de reintegrament de la subvenció, incrementada en els corresponents interessos legals.  
4. L'incompliment dels requisits i obligacions que s'estableixen en aquest decret per part de les persones beneficiàries inscrites en aquest programa, així com dels allotjaments turístics i agències de viatges adherits a aquest, se sotmetrà al règim d'infraccions i sancions fixat en el títol IV de l'LGS.  
5. Caldrà reintegrar, totalment o parcialment, les quantitats percebudes, així com l'abonament dels interessos de demora des de la data del pagament de la subvenció fins que s'acorde la procedència del reintegrament d'aquesta, en els supòsits recollits en l'article 37 de l'LGS. En particular, correspondrà el reintegrament total de l'ajuda en el supòsit de falsedat dels documents justificatius de l'ajuda concedida.  
  
Article 16. Fiscalitat  
A efectes fiscals, l'import de la subvenció és un increment patrimonial, que tributarà en l'Impost sobre la Renda de les Persones Físiques.  
  
  
Article 17. Protecció de dades  
1. La presentació d'una sol·licitud al programa «Bo Viatge Comunitat Valenciana» comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. La informació relativa al tractament de les dades de caràcter personal està disponible en el Registre d'Activitats de Tractament, publicat en la pàgina web de Turisme Comunitat Valenciana. En concret, la informació bàsica del tractament és la següent:  
- Nom del tractament: ajudes programa «Bo Viatge Comunitat Valenciana».  
- Identitat responsable del tractament: persona titular de la Presidència de Turisme Comunitat Valenciana.  
- Finalitat del tractament: gestionar les ajudes del programa «Bo Viatge Comunitat Valenciana».  
També podran tractar-se les dades per al desenvolupament d'accions de fidelització empreses per Turisme Comunitat Valenciana, si així ho hagueren autoritzat en el moment de la inscripció en el programa.  
3. Quan les persones interessades hagen d'aportar a Turisme Comunitat Valenciana documents que incloguen dades de caràcter personal de terceres persones, hauran de declarar davant d'aquesta entitat que els han informat de la comunicació i tractament per part d'aquesta.  
4. Exercici de drets: pot exercir els drets d'accés, rectificació, cancel·lació, oposició, supressió, portabilitat i limitació del tractament davant de Turisme Comunitat Valenciana, dirigint-se per escrit a l'adreça de correu rgpd\_ajifdqh@ysg.bd, així com reclamar, si escau, davant de l'autoritat de control en matèria de dades, especialment quan no haja obtingut satisfacció en l'exercici dels seus drets. A aquest efecte, es pot accedir a més informació sobre la política de protecció de dades en l'enllaç següent  
https://www.gva.es/downloads/publicados/PR/TEXTO\_INFORMACION\_ADICIONAL.pdf  
  
Article 18. Pàgina web amb la informació del procediment de concessió de les ajudes  
La informació relativa al programa «Bo Viatge Comunitat Valenciana» estarà publicada en la pàgina web http://bonoviajecv.gva.es.  
  
  
Disposicions Addicionals  
  
Primera. Normativa aplicable  
Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i altra normativa aplicable.  
  
Segona. Dret de la competència  
Aquestes ajudes se sotmeten al règim de minimis establit en el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L352 de 24 de desembre de 2013.  
  
  
Disposicions Finals  
  
Primera. Habilitació per a dictar instruccions i resolucions de desplegament d'aquest decret  
La persona titular de la presidència de Turisme Comunitat Valenciana queda facultada per a dictar totes les instruccions i resolucions necessàries per al desplegament i l'aplicació d'aquest decret.  
  
Segona. Efectes  
Aquest decret produirà efectes des del 20 d'octubre de 2020.  
  
Contra aquest decret, que posa fi a la via administrativa, es podrà interposar un recurs potestatiu de reposició davant de l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 16 d'octubre de 2020  
  
El president de la Generalitat,  
XIMO PUIG I FERRER